Indledning
Forfattere: Ulrik Wagner, Rasmus Klarskov Storm, Peter Jul Jacobsen
Tidsskrift: forumforidraet (2014-03-21)

## Sport Management - broget felt i vækst

Sport Management er temaet for årets udgave af Forum for Idræt . Begrebet 'management' er en svær  størrelse.  Det  dækker  bredt  og  spænder lige fra idéer om innovation og entreprenørskab, til ledelse og organisering og evaluering af projekter  og  beslutningsprocesser.  Det  er  også  et multidisciplinært felt, hvor man finder erhvervsøkonomer, ledelsesfilosoffer, organisationssociologer, psykologer og antropologer; hvor der heller  ikke  er  en  metodisk  entydighed,  men  hvor der veksles mellem kvalitative, kvantitative og mixed methods tilgange. På den måde kan man med nogen rette spørge sig selv, om vi ikke alle forsker inden for (sport) management? Og er begrebet ikke nærmest tømt for indhold?

Selvom redaktørerne  kan  følge  denne  kritik noget af vejen, så vil vi alligevel slå på, at der er noget  særegent  ved  sport  management,  som ikke  eksplicit  findes  i  de  eksisterende  danske sport-  og  idrætsforskningsmiljøer.  Det  er  ikke vores mål at skabe kunstige modsætninger. Derimod vil vi påvise, at forskning i sport og idræt ikke kun er noget, der hører hjemme på de traditionelle idrætsinstitutter, som i denne tid ligesom resten af universitetsverdenen står overfor et opbrud. Opbrud fører som oftest til sprækker i et fundament, hvor nye tiltag og idéer kan vinde  frem.  Derfor  kortfattet  vores  bud  på  hvad sport management også er:

Fokus på markedet og den kommercielle side af sport og idræt. Sport managementforskning handler  ofte  om  markedet,  om  profitlogikkens betydning for idræt og sport.  Det  kan  spænde lige  fra  økonomiske  begrænsninger  og  vareliggørelsen af atletkroppen til påvisning af de nye rum og muligheder den private sektor skaber. Et eksempel  på  sidstnævnte  er  den  eksplosive vækst i den kommercielle fitnesssektor.

Man skal vælge at se bort fra mange ting, hvis man i dag ikke anerkender, at centrale diskussioner indenfor sporten har en betydning for eller påvirkes af markedet: UEFA's forsøg på at etablere Financial Fair Play er et eksempel på et styringstiltag i et turbulent marked, hvor fodbold er  blevet  en  milliardindustri  og  legeplads  for stenrige sheiker og oligarker, hvor spillere sælges  for  uhyre  summer,  og  hvor  talentrekruttering  starter  før  teenageårene,  men  hvor  klubberne i det store hele aldrig leverer overskud og aktionærafkast.

Elitesporten er også en sektor, hvor nogle få idrætsgrene  nyder  stor  medie-  og  sponsorinteresse, men hvor mange af de atleter, der vinder olympiske medaljer kæmper en hård kamp for at få dagligdagen til at hænge sammen. Og hvad med  antagelsen  (nogle  vil  sige  myten)  om,  at værtskab  for  events  skaber  en  positiv  økonomisk effekt i form af arbejdspladser og vækst?

Kritisk fokus på ledelse og beslutningsprocesser. Ledelse er et kerneområde i management-forskningen, men samtidig også et område, som ofte har  været  underprioriteret  i  sports-  og  idræts- forskningen, selvom danske forskere har fokuseret  på  eksempelvis  den  skæve  kønsfordeling  i toppen af dansk idræt. Men igen spænder ledelse bredt. I management-moderdisciplinen finder man alt  fra  forsøg  på  at  udlede  'best-practise' modeller til kritisk teorianvendelse og påpegelse  af  de  myter  og  former  for  new-speak  som praktiker-verdenen ofte tager i brug. På samme måde er ledelse i  sport  management  forskningen også et public management såvel som et corporate  governance  anliggende.  Hvad  sker  der eksempelvis med idrætten, når den spændes for folkesundhedens  vogn?  Hvad  sker  der  med idrætsforskningen, når FIFA's ledere omfavner boldsportens  tilsyneladende  endeløse  positive potentiale  for  folkesundhed?  Hvad  siger  fyringstruede  ansatte  i  en  virksomhed,  når  de samtidig kan se, at virksomhedens marketingsbudget  ekspanderer  og  anvendes  til  stadigt mere svulmende sponsorater?

Fokus på anvendelighed . Sport management er ofte  'applied  science',  dvs.  vi  laver  forskning, som vi i større eller mindre grad håber, kan anvendes af praktikerne. Det er nok her en af myterne om sport management oftest florerer: Det er  ukritisk  forskning,  der  kun  fokuserer  på  at skabe mere profit og øge omsætningen. I dele af forskningen  er  det  også  sådan,  eksempelvis  i sport marketing hvor profitmaksimeringen sjældent står til diskussion.

Men sport management er meget mere end det. Det er en balancegang mellem kritisk analytisk distance og ønsket om, at forskningen skal kunne gøre en forskel for de mange, som til daglig har  glæde  af  idrætten  og  sporten.  Og  måske kræver det et kritisk opgør med nogle institutionaliserede myter, før nye idéer kan vinde frem og gøres anvendelige? Man kunne rejse spørgsmålet:  Er  det  eksempelvis  en  fordel  for  dansk idræt at have to hovedorganisationer, når der er så  mange  overlap  i  aktiviteter  mellem  DIF  og DGI? Kan ressourcerne bruges bedre? Eller er forskelligheden en dynamik, der giver idrætten et positivt momentum?

Sport  management er en ny elev i klassen i Danmark. Kigger vi på Sverige og Norge, så er vi 'late-adopters'.  Sport  management,  både  som forskning og uddannelse, har flere år på bagen i vores  skandinaviske  nabolande.  Det  kan  man forsøge at forklare på forskellig vis: I Danmark eksisterer en stærk idrætssociologisk disciplin, som  delvist  dækker  nogle  af  de  områder,  som sport  management  forskningen  internationalt også  dækker  (f.eks.  public  management  perspektivet).  Idrætsforskningen  har  også  været centreret  omkring  de  traditionelle  idrætsinstitutter, som har værnet om en speciel forskningskultur og tradition. Men det er vores tese, at det aktuelle opbrud skaber nye konstellationer.

Både  idrætsuddannelserne  i  Aarhus  og  København har været gennem radikale fusioner ligesom universitetssektoren i al almindelighed. I Aarhus,  Odense  og  København  vægtes  sundhedsaspektet  ved  idrætten  strategisk  højt,  da det  også  kan  føre  til  solide  forskningsbevillinger. Ting, der har fået lidt mindre fokus er elitesporten og især markedets og de kommercielle interessers betydning for sport og idræt. Det organisatoriske landskab har fået tilført nye aktører, mens de eksisterende har været gennem fusioner. I henholdsvis Esbjerg og Slagelse tilbydes der i dag akademiske erhvervsøkonomiske studier i sport og event management funderet i traditionelle erhvervsøkonomiske (business school-like) institutter, og der findes her særskilte forskningsmiljøer, der fokuserer på idræt og sport.  Samtidig tilbydes der både i Aalborg og Lyngby professionsbacheloruddannelser i sport management. Endvidere har en aktør som Idrættens Analyseinstitut (Idan) siden sin dannelse i

2004 været en toneangivende aftager og formidler  af  eksisterende  forskning.  Men  også  som igangsætter af nye analytiske tiltag f.eks. belysning af danskernes motionsvaner, den kommercielle fitnesssektor, kommercialiseringen af sportsklubber  og  idrætsfaciliteters  brug,  har Idan bevæget sig ind som ny spiller på området.

Symptomatisk  for  denne  organisatoriske  udvikling er blandt andet, at nærværende udgave af Forum  for  Idræt ikke  indeholder  bidrag  fra forskere  tilhørende  de  etablerede  idrætsinstitutter. Sports- og idrætsforskningen har således langsomt  bevæget  sig  ud  af  de  rammer,  den  med enkelte undtagelser - har haft i årtier, og vi tror det er en udvikling, der vil fortsætte med uformindsket styrke de kommende år.

Internationalt  er  sport  management  også  et felt i vækst. European Association for Sport Management  (EASM)  samler  årligt  henved  300 forskningspræsentationer og over 500 deltagere. Siden  slutningen  af  00'erne  er  danskere  begyndt at vise interesse for dette forum, og i 2012 var Aalborg repræsenteret ved University College Nordjylland som vært.

I  2014-udgaven i Warwick var der rekordstor dansk deltagelse, hvilket vidner om, at der sker noget  på  den  front.  I  2013  var  SDU  i  Esbjerg også  vært  for  de  europæiske  sportsøkonomers årlige konference, og selvom denne disciplin er mindre end sport management generelt er der betydelige overlap, hvilket også ses på de kursusudbud, der findes på de erhvervsøkonomiske sport-  og  event  managementuddannelser  på SDU.

AF ULRIK WAGNER, RASMUS K. STORMOG PETER JUL JACOBSEN

I  dette  efterår  afholdes  så  den  første  konference for WASM - World Association for Sport Management,  som  en  slags  overbygning  på  de regionale sport management sammenslutninger, der  findes  for  de  øvrige  verdensdele. Til  sammenligning har International Sociology of Sport Association (ISSA) sine rødder tilbage til 1965.

Tilsvarende  er  de  toneangivende  sport  management tidsskrifter som Journal of Sport Management, European Sport Management Quarterly og Sport Management Review også væsentligt yngre end andre ledende sportstidsskrifter, men steder man kan orientere sig, hvis man vil kende den internationale forskning på feltet.

Med denne introduktion håber vi, at læserne vil få glæde af den mere eller mindre brogede flok af bidrag, som dette års nummer af Forum for Idræt tilbyder.